A BIZOTTSÁG HATÁROZATA
(2007. szeptember 20.)
a benfurakarbnak a 91/414/EGK tanácsi irányelv I. mellékletébe történő felvétele megtagadásáról és az e hatóanyagot tartalmazó növényvédő szerek engedélyének visszavonásáról
(az értesítés a C(2007) 4285. számú dokumentummal történt)
(EGT-vonatkozású szöveg)
(2007/615/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a növényvédő szerek forgalomba hozataláról szóló, 1991. július 15-i 91/414/EGK tanácsi irányelvre (1) és különösen annak 8. cikke (2) bekezdésének negyedik albekezdésére,
mivel:
(1)
A 91/414/EGK irányelv 8. cikkének (2) bekezdése előírja, hogy a tagállamok az irányelvről szóló értesítést követő 12 éves időszakon belül engedélyezhetik az irányelv I. mellékletében nem szereplő olyan hatóanyagokat tartalmazó növényvédő szerek forgalomba hozatalát, amelyek az irányelvről szóló értesítés időpontja után két évvel már forgalomban voltak, miközben e hatóanyagokat egy munkaprogram keretében fokozatosan megvizsgálják.
(2)
A 451/2000/EK (2) és a 703/2001/EK (3) bizottsági rendelet megállapítja a 91/414/EGK irányelv 8. cikkének (2) bekezdésében említett munkaprogram második szakaszának végrehajtására vonatkozó részletes szabályokat, és létrehozza azon hatóanyagok jegyzékét, amelyeket a 91/414/EGK irányelv I. mellékletébe történő lehetséges felvétel céljából meg kell vizsgálni. E jegyzékben szerepel a benfurakarb.
(3)
A benfurakarb esetében a bejelentő által javasolt felhasználási célokra vonatkozóan az emberi egészségre és a környezetre gyakorolt hatásokat a 451/2000/EK és a 703/2001/EK rendeletben meghatározott rendelkezésekkel összhangban vizsgálták. Ezek a rendeletek kijelölik továbbá a referens tagállamokat, amelyek feladata a vonatkozó értékelő jelentések és ajánlások benyújtása az Európai Élelmiszer-biztonsági Hatósághoz (EFSA) a 451/2000/EK rendelet 8. cikkének (1) bekezdésével összhangban. A benfurakarb esetében a referens tagállam Belgium volt, amely 2004. augusztus 2-án minden vonatkozó információt benyújtott.
(4)
A tagállamok és az EFSA szakértői értékelésnek vetették alá az értékelő jelentést, majd azt 2006. július 28-án a benfurakarb hatóanyagú növényvédő szerek kockázatértékeléséről szóló szakértői értékelésből levont EFSA-következtetés formájában benyújtották a Bizottsághoz. A tagállamok és a Bizottság az Élelmiszerlánc- és Állat-egészségügyi Állandó Bizottság keretében felülvizsgálta e jelentést, majd a benfurakarbról szóló bizottsági felülvizsgálati jelentés formájában 2007. március 16-án véglegesítette.
(5)
E hatóanyag értékelése során számos aggály merült fel. A benfurakarb egy olyan hatóanyag, amelynek fő metabolitja a karbofurán, amely maga is egy, a 91/414/EGK irányelv értelmében felülvizsgált hatóanyag. A benfurakarb használata a karbofurán nevű metabolit előfordulását eredményezi, amely sokkal mérgezőbb, mint a benfurakarb elnevezésű kiindulási vegyület. A benfurakarb használatából származó karbofurán szermaradványra vonatkozó értékelés aggodalomra adott okot az érzékeny fogyasztói csoportok, különösen a gyerekek akut expozíciója miatt. Az EFSA azonban megállapította, hogy a fogyasztókat érő kockázat teljes körű értékelése a bejelentő által benyújtott dossziéban szereplő hiányos adatok miatt nem lehetséges. Emellett a törvényes határidőn belül szolgáltatott adatok nem voltak elégségesek ahhoz, hogy az EFSA a talajvíznek a karbofuránon kívüli metabolitok általi szennyeződésének kockázatát teljes mértékben értékelje. Végül a rendelkezésre álló adatok alapján nem bizonyították be, hogy a madarakat, emlősöket, vízi szervezeteket, talajlakó szervezeteket, földigilisztákat és egyéb nem célzott szervezeteket érintő kockázat elfogadható. Ennek következtében a rendelkezésre álló információk alapján nem lehetett azt a következtetést levonni, hogy a benfurakarb eleget tesz a 91/414/EGK irányelv I. mellékletébe történő felvétel követelményeinek.
(6)
A Bizottság felkérte a bejelentőt, tegye meg észrevételeit a szakértői értékelés eredményeire vonatkozóan, és jelezze szándékát, hogy továbbra is támogatni kívánja-e a hatóanyagot. A bejelentő benyújtotta észrevételeit, amelyeket körültekintően megvizsgáltak. A bejelentő által felhozott érvek ellenére sem sikerült azonban elhárítani a fenti aggályokat, és az EFSA szakértői ülések alkalmával benyújtott és értékelt információk alapján végzett vizsgálatok nem bizonyították, hogy a javasolt felhasználási körülmények között a benfurakarbot tartalmazó növényvédő szerek általában várhatóan megfelelnek a 91/414/EGK irányelv 5. cikke (1) bekezdésének a) és b) pontjában előírt követelményeknek.
(7)
Ezért a benfurakarb nem vehető fel a 91/414/EGK irányelv I. mellékletébe.
(8)
Intézkedéseket kell hozni annak biztosítására, hogy a benfurakarbot tartalmazó növényvédő szerek engedélyei meghatározott határidőn belül visszavonásra kerüljenek, hogy megújításukra ne kerüljön sor, és hogy az ilyen termékekre ne adjanak ki új engedélyeket.
(9)
A benfurakarbot tartalmazó növényvédő szerek megsemmisítésére, tárolására, forgalomba hozatalára és a meglévő készletek felhasználására szolgáló, az egy adott tagállam által esetlegesen engedélyezett türelmi időt legfeljebb tizenkét hónapban kell megállapítani annak érdekében, hogy a meglévő készleteket egy további termesztési időszakban felhasználhassák, ami biztosítja, hogy a benfurakarbot tartalmazó növényvédő szerek a mezőgazdasági termelők számára e határozat elfogadásától számított 18 hónapig hozzáférhetők lesznek.
(10)
Ez a határozat nem sérti a kérelmezők azon jogát, hogy a 91/414/EGK irányelv 6. cikke (2) bekezdésének rendelkezései szerint a benfurakarbnak a fenti irányelv I. mellékletébe történő felvételére irányulóan kérelmet nyújtsanak be.
(11)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A benfurakarb nem kerül felvételre a 91/414/EGK irányelv I. mellékletében szereplő hatóanyagok jegyzékébe.
2. cikk
A tagállamoknak biztosítaniuk kell, hogy:
a)
a benfurakarbot tartalmazó növényvédő szerek engedélyét 2008. március 20-ig visszavonják;
b)
a benfurakarbot tartalmazó növényvédő szerekre e határozat kihirdetését követően nem adnak ki, illetve nem hosszabbítanak meg engedélyeket.
3. cikk
A tagállamok által a 91/414/EGK irányelv 4. cikke (6) bekezdésének rendelkezései értelmében esetlegesen biztosított türelmi idő a lehető legrövidebb legyen, és legkésőbb 2009. március 20-án járjon le.
4. cikk
Ennek a határozatnak a tagállamok a címzettjei.
Kelt Brüsszelben, 2007. szeptember 20-án.